Euroopan Keskuspankin suuntaviivat, annettu 22 päivänä joulukuuta 1998, yhteisistä säännöistä ja vähimmäisvaatimuksista Euroopan keskuspankin kansallisten keskuspankkien avustuksella keräämien yksittäisten tilastotietojen luottamuksellisuuden suojaamiseksi (EKP/1998/NP28)



Virallinen lehti nro L 055 , 24/02/2001 s. 0072 - 0074



EUROOPAN KESKUSPANKIN SUUNTAVIIVAT, annettu 22 päivänä joulukuuta 1998, yhteisistä säännöistä ja vähimmäisvaatimuksista Euroopan keskuspankin kansallisten keskuspankkien avustuksella keräämien yksittäisten tilastotietojen luottamuksellisuuden suojaamiseksi (EKP/1998/NP28) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä "perussääntö") ja erityisesti sen 5, 12.1, 14.3 ja 38 artiklan, ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98(1) ja erityisesti sen 8 artiklan, sekä katsoo seuraavaa: (1) Edellä mainitun asetuksen (EY) N:o 2533/98 8 artiklan 3 kohdassa säädetään, että tietojen antajille on ilmoitettava, mihin tilastointi- ja muihin hallinnollisiin tarkoituksiin niiden toimittamia tietoja voidaan käyttää. Kyseisessä artiklassa säädetään myös, että tietojen antajilla on oikeus saada tietoja tämän toimittamisen oikeusperustasta ja käytettävistä suojaamistoimenpiteistä. (2) Edellä mainitun asetuksen (EY) N:o 2533/98 8 artiklan 9 kohdassa säädetään, että EKP:n ja kansallisten keskuspankkien on toteutettava kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen suojaamisen varmistamiseksi. Kyseisessä artiklassa säädetään, että EKP:n on määriteltävä yhteiset säännöt ja vähimmäisvaatimukset luottamuksellisten tilastotietojen laittoman ilmaisemisen ja luvattoman käytön estämiseksi. (3) EKP:ssä ja kansallisissa keskuspankeissa on käytössä sisäisiä menetelmiä, joilla luottamuksellisia tilastotietoja pystytään suojaamaan EKP:ssä ja kansallisissa keskuspankeissa tehokkaasti. Sen vuoksi asetuksen (EY) N:o 2533/98 8 artiklan 9 kohdan mukainen yhteisiä sääntöjä ja vähimmäisvaatimuksia koskeva tavoite voidaan saavuttaa asettamalla suojauksen vähimmäistaso Euroopan keskuspankkijärjestelmässä tämän kuitenkaan rajoittamatta EKP:ssä ja kansallisissa keskuspankeissa käytössä olevien tehokkaampien suojausmenetelmien käyttöä ja vaikuttamatta näihin käytössä oleviin suojausmenetelmiin tai asettamatta EKP:lle ja kansallisille keskuspankeille tiettyjä teknisiä ratkaisuja, mikäli yhteisiä sääntöjä ja vähimmäisvaatimuksia noudatetaan. (4) EKP tarvitsee kansallisilta keskuspankeilta säännöllisesti tietoja käytössä olevista suojausmenetelmistä voidakseen määritellä yhteiset säännöt ja vähimmäisvaatimukset, joista säädetään asetuksen (EY) N:o 2533/98 8 artiklan 9 kohdassa, ja arvioidakseen vaaditun suojauksen vähimmäistason täyttymisen. (5) Perussäännön 12.1 ja 14.3 artiklan mukaan EKP:n suuntaviivat ovat erottamaton osa yhteisön lainsäädäntöä, ON HYVÄKSYNYT NÄMÄ SUUNTAVIIVAT: 1 artikla Määritelmät Näissä suuntaviivoissa tarkoitetaan 1. "luottamuksellisilla tilastotiedoilla" tilastotietoja, jotka määritellään asetuksen (EY) N:o 2533/98 8 artiklan 1 kohdan mukaisesti luottamuksellisiksi, 2. "suojausmenetelmillä" tarkoituksenmukaisia loogisia ja fyysisiä menetelmiä luottamuksellisten tilastotietojen suojaamiseksi, 3. "loogisella suojauksella" suojausmenetelmiä, joilla estetään luottamuksellisten tilastotietojen luvaton käyttö, 4. "fyysisellä suojauksella" suojausmenetelmiä, joilla estetään luvaton pääsy toimitiloihin ja tietovälineiden luvaton käyttö, 5. "toimitiloilla" mitä tahansa sellaisen rakennuksen osaa, jossa luottamuksellisten tilastotietojen säilytykseen tai siirtoon käytettävät tietovälineet sijaitsevat, 6. "tietovälineillä" (paperi)tulosteita ja tietokonelaitteita (mukaan lukien oheis- ja tallennuslaitteet), joille luottamuksellisia tilastotietoja tallennetaan tai joilla niitä käsitellään. 2 artikla Looginen suojaus 1. EKP:n ja kansallisten keskuspankkien on määriteltävä ja täytäntöönpantava lupaa koskevat säännöt ja suojaustoimenpiteet, joissa määrätään niistä loogisista turvakeinoista, jotka koskevat henkilöstön oikeutta käyttää luottamuksellisia tilastotietoja. 2. Suojausmenetelmänä on käytettävä vähintään käyttäjätunnusta ja henkilökohtaista salasanaa tämän kuitenkaan rajoittamatta järjestelmänhallinnan toimintaa. 3. Kaikki tarvittavat toimenpiteet on toteutettava sen varmistamiseksi, että luottamukselliset tilastotiedot kootaan siten, että vähintään kolmen taloudellisen toimijan tiedot julkaistaan yhdistettynä. Mikäli yhden tai kahden taloudellisen toimijan osuus mistä tahansa havainnosta on niin suuri, että toimijat voi tunnistaa välillisesti, julkaistavat tiedot on koottava siten, että toimijoiden välillinen tunnistaminen pyritään estämään. Näitä sääntöjä ei sovelleta, mikäli tietojen antajat tai muut tunnistettavissa olevat oikeushenkilöt, luonnolliset henkilöt, yhteisöt tai sivukonttorit ovat nimenomaisesti antaneet suostumuksensa tietojen ilmaisuun. 3 artikla Fyysinen suojaus EKP:n ja kansallisten keskuspankkien on määriteltävä ja täytäntöönpantava lupaa koskevat säännöt ja suojaustoimenpiteet, joissa määrätään henkilöstön pääsystä toimitiloihin tämän kuitenkaan rajoittamatta näiden suuntaviivojen 4 artiklan soveltamista. 4 artikla Kolmansien osapuolten käyttöoikeudet Mikäli jollakin kolmannella osapuolella on oikeus saada käyttöönsä luottamuksellisia tilastotietoja, EKP:n ja kansallisten keskuspankkien on varmistettava tarkoituksenmukaisilla toimenpiteillä, mahdollisuuksien mukaan sopimuksella, että tämä kolmas osapuoli noudattaa luottamuksellisuutta koskevia vaatimuksia, joista säädetään asetuksessa (EY) N:o 2533/98 ja määrätään näissä suuntaviivoissa. 5 artikla Tiedonsiirto ja tietoverkot 1. Luottamukselliset tilastotiedot on siirrettävä salattuna (extra muros) sähköisesti, mikäli se on luvallista asetuksen (EY) N:o 2533/98 8 artiklan nojalla. 2. EKP:n ja kansallisten keskuspankkien on määriteltävä luvan antamista koskevat säännöt luottamuksellisten tilastotietojen siirtämiseen edellä mainitulla tavalla. 3. Sisäiset verkot on suojattava asianmukaisesti luvattoman käytön estämiseksi. 4. Luottamuksellisten tilastotietojen interaktiivinen käyttö suojaamattomien verkkojen välityksellä on kiellettävä. 6 artikla Asiakirjat ja tiedottaminen henkilöstölle EKP:n ja kansallisten keskuspankkien on varmistettava, että niiden kaikista luottamuksellisten tilastotietojen suojaukseen liittyvistä säännöistä ja menetelmistä laaditaan asiakirjat ja että asiakirjat pidetään ajan tasalla. Asianosaisille työntekijöille on tiedotettava luottamuksellisten tilastotietojen suojauksen tärkeydestä ja kaikista heidän työhönsä vaikuttavista säännöistä ja menetelmistä. 7 artikla Raportointi 1. Kansallisten keskuspankkien on ilmoitettava vähintään kerran vuodessa EKP:lle viimeisellä jaksolla ilmenneistä ongelmista, niiden ratkaisemiseksi suoritetuista toimista sekä suunnitelmista, jotka koskevat luottamuksellisten tilastotietojen suojauksen kehittämistä. EKP:n on laadittava vastaava selvitys. 2. EKP:n neuvoston on laadittava vähintään kerran vuodessa arvio näiden suuntaviivojen täytäntöönpanosta. Arviota varten EKP:lle on annettava tietoja ja EKP:n on tehtävä selvitys näiden suuntaviivojen 2, 3 ja 5 artiklan mukaisista lupia koskevista säännöistä sekä suojausmenetelmistä, joita EKP ja kansalliset keskuspankit soveltuvat. 8 artikla Loppusäännökset Nämä suuntaviivat on osoitettu rahaliittoon osallistuvien jäsenvaltioiden kansallisille keskuspankeille. Nämä suuntaviivat tulevat voimaan 1 päivänä tammikuuta 1999. Tehty Frankfurt am Mainissa 22 päivänä joulukuuta 1998. EKP:n neuvoston puolesta Willem F. Duisenberg (1) EYVL L 318, 27.11.1998, s. 8.